
ПроектыщIэм арэзы тохъуэ
Японием и правительствэр вэсэмахуэ арэзы техъуащ олимп стадионым и проектыщIэм. Абы текIуэдэнущ доллар мелард 1,2-рэ.
Проектыр зыщIар а къэралым щыщ архитектор Кума Кенгощ. Гъэмахуэ кIуам къыхалъхьауэ щыта проектым Японием и унафэщIхэр арэзы къищIатэкъым, и уасэр иджырейм нэхърэ хуэдэ 1,5-кIэ зэрынэхъ лъапIэр дагъуэ хуащIри.
Фигу къэдгъэкIыжынщи, 2020 гъэм Гъэмахуэ Олимп джэгухэр щекIуэкIынур Японием и къалащхьэ Токиощ. Апхуэдэ пщIэ абы иджы етIуанэу лъос. Япэу Олимпиадэр Токио щызэхэтауэ щытащ 1964 гъэм.
Хабзэр щIагъэткIие
США-м и Конгрессым къищтащ визэ тынымкIэ хабзэр щIэгъэткIиеным теухуа унафэ.
Ар даIыгъащ депутат 407-м, цIыхум и хуитыныгъэхэр абы къызэпиуду къэзылъытар 19 къудейрщ. Къэралым щыпсэухэм я шынагъуэншагъэр къызэгъэпэщыным хуэгъэза а унафэр къащтэныр щIигъэхуэбжьауэ жыпIэ хъунущ щэкIуэгъуэм и 13-м Франджым и къалащхьэ Париж, дыгъэгъазэм и 2-м Калифорние штатым хыхьэ Сан-Бернардинэ къалэм терактхэр зэрыщалэжьам, абыхэм цIыху куэд зэрыхэкIуэдам.
США-м кIуэхэм я дэфтэрхэр дяпэкIэ къипщытэнущ США-м и Къэрал департаментым икIи абы хуит ищIа нэужьщ цIыхум визэ щратынур.
